               EUROPSKA KOMISIJA
            Bruxelles, 18.7.2016.
            COM(2016) 473 final
            2016/0228(NLE)
            Prijedlog
            ODLUKE VIJEĆA
            concerning the allocation of funds decommitted from projects under the 10th European Development Fund for the purpose of replenishing the African Peace Facility

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Instrument mirovne pomoći za Afriku (APF) osnovan je 2003. unutar okvira Sporazuma iz Cotonoua
                  1
                te se financira iz Europskog razvojnog fonda (ERF) koji ne pripada općem proračunu Unije. APF je postao jedan od ključnih instrumenata za provedbu suradnje u vezi s pitanjima mira i sigurnosti između Afrike i EU-a. Financijska će se sredstva APF-a za razdoblje od 2014. do 2016.
                  2
                zbog velike potrošnje trenutnim tempom uporabe iscrpiti prije završetka razdoblja. Sredstva za razdoblje od 2017. do 2018. trebala bi biti dovoljna za trajne potrebe i zahtjeve Afričke unije za rješavanje postojećih i novih sigurnosnih kriza u Africi, kao i za nepredviđene okolnosti. Treba osigurati predvidljivost i održivost financiranja potreba APF-a. Financijske potrebe APF-a do kraja 2018. trenutačno se procjenjuju na 685 milijuna eura.

               Politički i sigurnosni odbor i Odbor stalnih predstavnika (Coreper) Vijeća raspravljali su o financijskoj održivosti APF-a da bi osigurali financiranje do 2018. na osnovi prijedloga Komisije
                  3
               . Na sastanku 18. svibnja Coreper je podržao kompromis koji je pripremilo Predsjedništvo
                  4
                i prema kojem bi se koristila kombinacija sredstava iz 10. i 11. ERF-a.

               Cilj je ovog nacrta prijedloga za odluku Vijeća pribaviti odobrenje Vijeća za uporabu sredstava koja su opozvana iz 10. ERF-a da bi se Instrument mirovne pomoći za Afriku obnovio dodatnim iznosom od 491,38 milijuna eura, od kojih će 475 milijuna eura doprinijeti financiranju potreba APF-a do kraja 2018., a 16,38 milijuna eura pokrit će rashode Komisije za potporu. U svrhu dopune ovih sredstava iz pričuve za uspješnost („réserve non-mobilisable”) mobilizirat će se dodatna sredstva za APF iz pričuve 11. ERF-a (100 milijuna eura iz pričuve unutar AKP-a podložno prethodnom odobrenju zahtjeva Afričke unije koje daje Odbor veleposlanika AKP-a i 110 milijuna eura iz pričuve nacionalnih/ regionalnih okvirnih programa).

               •Usklađenost s postojećim odredbama u tom području politike

                  APF jedan je od ključnih instrumenata za provedbu suradnje u vezi s pitanjima mira i sigurnosti između Afrike i EU-a prema Zajedničkoj strategiji Afrike i EU-a koja je donesena u Lisabonu 2007. Na četvrtom sastanku na vrhu Afrike i EU-a 2014. mir i sigurnost ponovno su potvrđeni kao jedno od pet prioritetnih područja za provedbu Zajedničke strategije.

                  Nakon zaključaka Vijeća o zajedničkoj sigurnosnoj i obrambenoj politici (ZSOP) 18. svibnja 2015. Europska služba za vanjsko djelovanje (ESVD) i službe Komisije ocijenile bi potencijal Unijinih instrumenata za izgradnju kapaciteta za potporu sigurnosti i razvoja (CBSD), uključujući izvedivost prilagodbe APF-a u svrhu otklanjanja vlastitih ograničenja. U međuvremenu, važno je da APF nastavi ostvarivati rezultate i pridonositi ciljevima politike za mir i sigurnost EU-a.

                  Pridonoseći nastavku aktivnosti APF-a do 2018. ovaj će prijedlog konačno pridonijeti i postizanju ciljeva održivog razvoja, posebno cilja broj 16: „Promicati miroljubiva i uključiva društva za održiv razvoj, osigurati pristup pravdi za sve i izgraditi učinkovite, odgovorne i uključive institucije na svim razinama”.

                  APF se redovito financira iz omotnice unutar AKP-a u okviru ERF-a. Aktivnosti koje se financiraju dodatnim sredstvima dodijeljenima APF-u iz pričuve za uspješnost („réserve non-mobilisable”) ostat će u skladu s općim i posebnim ciljevima APF-a navedenima u strategiji o suradnji unutar AKP-a
                     5
                  .

                  Dodatna će se sredstva koristiti u skladu s pravilima i postupcima koji se primjenjuju za 11. ERF. Ta će se sredstva programirati odlukom Komisije o dopuni programa djelovanja APF-a od 2014. do 2016.
                     6
                   i odlukom Komisije o donošenju predstojećeg programa djelovanja APF-a od 2017. do 2018. U oba će slučaja biti potrebno odobrenje Corepera, kako je predviđeno člankom 15. Provedbene uredbe o 11. ERF-u
                     7
                  .

               •Usklađenost s drugim politikama Unije

                  Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Članak 1. stavak 4. Unutarnjeg sporazuma o 11. ERF-u
                     8
                  .

                  Člankom 1. stavkom 4. Unutarnjeg sporazuma o 11. ERF-u zahtijeva se da Vijeće jednoglasno donese svoju odluku.

               •Supsidijarnost (za neisključivu nadležnost)

                  Nije primjenjivo.
                     ERF se uspostavlja unutarnjim dogovorom predstavnika država članica te se njime predviđa mogućnost korištenja opozvanih sredstava ako se Vijeće s time složi
                     9
                  .

               •Proporcionalnost

                  Prijedlog i posebno predloženi iznosi temelje se na opsežnoj analizi ESVD-a/ službi Komisije (Prilog Dokumentu Vijeća 8662/16 od 10. svibnja 2016.). Prijedlog obuhvaća upute Političkog i sigurnosnog odbora, primjerice ograničenje koje se primjenjuje na određene troškove (naknade za trupe) i stoga, za razliku od prethodnog stanja, ne pokriva sve financijske potrebe Afričke unije u ovom području samo sredstvima ERF-a, posebno za operacije za potporu miru. Prijedlog se temelji i na pretpostavci da će drugi sudionici dati financijski doprinos, posebno da će države članice Afričke unije postupno ispunjavati obvezu koju su preuzele na sastanku na vrhu Afričke unije u Johannesburgu u Južnoj Africi u svibnju 2015. da će doseći 25 % doprinosa za operacije za potporu miru do 2020. te da će pridonijeti i drugi donatori, uključujući UN. Države članice EU-a imaju i mogućnost davanja dobrovoljnih doprinosa. Konačno, prijedlog je u skladu sa zahtjevom Političkog i sigurnosnog odbora za uravnoteženje potpore APF-a operacijama za potporu miru i aktivnostima izgradnje kapaciteta.

               •Odabir instrumenta

                  ERF jedini je izvor financiranja APF-a na razini EU-a. S obzirom na zakonska ograničenja, postojeći instrumenti EU-a koji se financiraju iz općeg proračuna Unije ne smiju se koristiti za operacije s posljedicama u području vojske ili obrane ili za potporu vojnih korisnika u zadatcima koji nisu civilne prirode.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/ provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Nije primjenjivo.

               •Prikupljanje i primjena stručnog znanja

                  Nije primjenjivo.

               •Procjena učinka

                  Nije primjenjivo.

               •Primjerenost propisa i pojednostavnjenje

                  Nije primjenjivo.

               •Temeljna prava

                  APF podržava operacije za potporu miru pod afričkim vodstvom ako su temeljna prava ugrožena. Povrh odredbi o ljudskim pravima koje sadrži Provedbena uredba o 11. ERF-u, višegodišnji program djelovanja APF-a od 2014. do 2016. sadržava posebne odredbe koje podupiru „integraciju relevantnih smjernica o ljudskim pravima, zaštitu žena i djece u oružanim sukobima te ulogu žena u rješavanju sukoba, kao i primjenu rezolucija Vijeća sigurnosti UN-a 1325, 1820 i 1612”. Konkretan je primjer činjenica da se APF-om podupire obuka mirotvoraca u području ljudskih prava. Te se odredbe dalje prenose u ugovornim rješenjima APF-a s Komisijom Afričke unije.

               4.UTJECAJ NA PRORAČUN

                  Ne postoji. (ERF je izvan proračuna EU-a.)

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

                  Mehanizmi praćenja, evaluacije i izvješćivanja oni su koji se primjenjuju na 11. ERF te koji su predviđeni relevantnim višegodišnjim programima djelovanja. Dodatne relevantne mjere također su uključene u „aide-mémoire” o mjerama za jačanje Komisije Afričke unije, a one su potpisane između Europske komisije i Komisije Afričke unije 15. travnja 2016. i Komisija Afričke unije mora ih poštivati pri provedbi ERF-a posrednim upravljanjem.

               •Dokumenti s obrazloženjima (za direktive)

                  Nije primjenjivo.

               •Detaljno obrazloženje posebnih odredbi prijedloga

                  Člankom 1. stavkom 1. prijedloga predviđa se dodjela opozvanih sredstava u iznosu od najviše 491 387 500 eura iz projekata u okviru 10. ERF-a u svrhu obnove APF-a da bi se zadovoljile neposredne financijske potrebe programa djelovanja APF-a od 2014. do 2016. te procijenjene financijske potrebe programa djelovanja od 2017. do 2018.

                  Člankom 1. stavkom 2. predviđa se da će se Komisiji dodijeliti najviše 16 387 500 eura od iznosa iz članka 1. za rashode za potporu. Taj iznos proizlazi iz korištenja omjera (3,45 %) koji je predviđen i za upravljanje sredstvima iz 11. ERF-a u članku 1. stavku 2. točki (a) Unutarnjeg sporazuma o 11. ERF-u.

                  Člankom 1. stavkom 3. predviđa se da će se pravila 11. ERF-a primjenjivati (Provedbene i financijske uredbe
                     10
                  ).

                  Člankom 2. predviđa se datum stupanja na snagu odluke.

               2016/0228 (NLE)

               Prijedlog

               ODLUKE VIJEĆA

               o dodjeli sredstava koja su opozvana iz projekata u okviru 10. europskog razvojnog fonda u svrhu obnove Instrumenta mirovne pomoći za Afriku

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Unutarnji sporazum između predstavnika vlada država članica Europske unije, koji su se sastali u okviru Vijeća o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije
                  11
               , a posebno njegov članak 1. stavak 4.,

               uzimajući u obzir prijedlog Europske komisije,

               budući da:

               (1)Komisija je, donošenjem Odluke C(2014) 4907 od 15. srpnja 2014. o programu djelovanja Instrumenta mirovne pomoći za Afriku od 2014. do 2016. u korist Komisije Afričke unije
                  12
               , dodijelila ukupan iznos od 901 339 064,53 eura Programu djelovanja Instrumenta mirovne pomoći za Afriku (APF) od 2014. do 2016. Od tog iznosa 900 000 000 eura je iz Europskog razvojnog fonda (ERF), a 1 339 064,53 eura iz dodatnog dobrovoljnog doprinosa Kraljevine Danske.

               (2)Europska unija već daje znatan financijski doprinos za potporu odgovora Afričke unije na postojeće i nove sigurnosne krize u Africi. Provedeno je nekoliko mjera da bi se financijski doprinos APF-a zadržao na održivoj razini. Međutim, trenutačna i buduća situacija zahtijevat će viši financijski doprinos Unije, uključujući onaj putem APF-a, da bi se zadovoljile potrebe Afričke unije.

               (3)Dodatne potrebe APF-a za razdoblje od 2016. do 2018. procjenjuju se na 685 000 000 eura.

               (4)Primjereno je koristiti opozvana sredstva iz projekata u okviru 10. ERF-a da bi se riješile nezadovoljene financijske potrebe APF-a za 2016., moguće nepredviđene okolnosti te da bi se osigurala predvidljivost financiranja APF-a do kraja 2018.

               (5)Dodatnim sredstvima APF-a trebalo bi financirati aktivnosti APF-a, uključujući potporu operacijama za potporu miru pod afričkim vodstvom, potporu operacionalizaciji Afričke strukture za mir i sigurnost (APSA), potporu operacijama s brzim učinkom (mehanizam brzog reagiranja) te pokrivati rashode Komisije za potporu.

               (6)Ta bi se sredstva trebala koristiti u skladu s relevantnim višegodišnjim programima djelovanja APF-a
                  13
                te s pravilima i postupcima koji se primjenjuju na 11. ERF, kako je određeno Uredbama Vijeća (EU) 2015/322
                  14
                i 2015/323
                  15
               .

               DONIJELO JE OVU DOLUKU:

               Članak 1

               Iznos od najviše 491 387 500 eura opozvanih sredstava iz projekata u okviru 10. europskog razvojnog fonda (ERF) dodijelit će se u svrhu obnove APF-a za razdoblje od 2016. do 2018. godine.

               Od tog iznosa, najviše 16 387 500 dodijelit će se Komisiji za rashode za potporu.

               Ta će se sredstva koristiti u skladu s pravilima i postupcima koji se primjenjuju na 11. ERF.

               Članak 2

               Ova Odluka stupa na snagu sljedećeg dana od dana donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Sporazum o partnerstvu između članica Skupine afričkih, karipskih i pacifičkih država, s jedne strane, i Europske zajednice i njezinih država članica, s druge strane, potpisan u Cotonouu, 23. lipnja 2000.

                     (2)
                  Odluka Komisije C(2014) 4907 od 15. srpnja 2014.

                     (3)
                  Dokument 164/15 ACP od 15. prosinca 2015.

                     (4)
                  Dokument 8662/16 od 10. svibnja 2016.

                     (5)
                  Odluka Komisije C(2015) 7766 od 13. studenoga 2015. o donošenju strateškog dokumenta i okvirnog programa za suradnju unutar AKP-a između Europske unije i Skupine država AKP-a za razdoblje od 2014. do 2020.

                     (6)
                  Odluka Komisije C(2014) 4907 od 15. srpnja 2014.

                     (7)
                  Uredba Vijeća (EU) 2015/322 od 2. ožujka 2015. (SL L 58, 3.3.2015., str. 1.)

                     (8)
                  Unutarnji sporazum između predstavnika vlada država članica Europske unije koji su se sastali u okviru Vijeća o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (SL L 210, 6.8.2013., str. 1.).

                     (9)
                  Članak 1. stavak 4. Unutarnjeg sporazuma o 11. ERF-u i članak 61. Uredbe Vijeća (EU) 2015/323 od 2. ožujka 2015. o financijskoj uredbi koja se primjenjuje na 11. europski razvojni fond (SL L 58, 3.3.2015., str. 17.)

                     (10)
                  Uredba Vijeća (EU) 2015/322 od 2. ožujka 2015. o provedbi 11. Europskog razvojnog fonda (SL L 58, 3.3.2015., str.1.) i Uredba Vijeća (EU) 2015/323 od 2. ožujka 2015. o financijskoj uredbi koja se primjenjuje na 11. europski razvojni fond (SL L 58, 3.3.2015., str. 17.)

                     (11)
                  SL L 210, 6.8.2013., str. 1.

                     (12)
                  Odluka Komisije C(2014) 4907 kako je izmijenjena Odlukama Komisije C(2015) 1254, C(2015) 4995 i C(2015) 8627.

                     (13)
                  Odluka Komisije C(2014) 4907 od 15. srpnja 2014.

                     (14)
                  Uredba Vijeća (EU) 2015/322 od 2. ožujka 2015. o provedbi 11. europskog razvojnog fonda (SL L 58, 3.3.2015., str.1.).

                     (15)
                  Uredba Vijeća (EU) 2015/323 od 2. ožujka 2015. o financijskoj uredbi koja se primjenjuje na 11. europski razvojni fond (SL L 58, 3.3.2015., str. 17.).